Abram Gatt — Pittur, Skultur, Statwarju u Disinjatur — hu wieħed mill-artisti kbar li taw sehemhom fl- istorja ta' l-Arti Sagra f'Malta. Abram Gatt hu marbut ma' Ħaż-Żebbuġ mhux biss għax ir-raħal ta' Ħaż- Żebbuġ taħ il-kenn fiż-żmien ikraħ tal-gwerra sakemm miet nhar it-28 ta' Marzu 1944, iżda l-aktar għaliex għadu jgawdi opri artistiċi fil-knisja arċipretali, frott l-arti ta' Abram Gatt. Rajnieha f'waqtha, għalhekk, li fil-50 anniversarju ta' mewtu, nitolbu lill-biografu ta' Abram Gatt, is-Sur Joseph Balzan minn Bormla, biex jagħtina din in-nota biografika fejn jidħlu x-xogħolijiet tiegħu f'Ħaż-Żebbuġ. Abram Gatt u Ħaż-Żebbuġ 50 sena minn mewtu Bormla tista' tgħid li kienet vojta min-nies għax kulħadd ħalla daru u mar jgħix 'il bogħod mill- mira tal-għadu (li kienet it-Tarzna). Wieħed minn dawn li ħallew darhom kien l-iskultur u disinjatur, Abram Gatt (1863-1944). Fost id-djar li ġġarrfu ġewwa Bormla kienet proprju ta' dan l-artist fi Triq l-Oratorju. F'Ħaż-Żebbuġ huwa kien joqgħod fi Triq San Ġużepp fejn miet nhar it-28 ta' Marzu 1944', Il-quddiesa ''praesente cadavere' saret f'Ħaż-Żebbuġ fejn attenda wkoll il-Kapitlu tal- Kolleġġjata ta' Bormla. Id-difna saret fiċ-ċimiterju ta' Marija Addolorata fil-qabar tas-SS.mu Kurċifiss (Bormla) minħabba l-ħafna xogħol li għamel b'xejn lil din il-fratellanza. Tajjeb li wieħed jgħid li f'Ħaż-Żebbuġ, Abram Gatt baqa' jgawdi l-opra kapolavur li ħadem huwa stess. Din kienet l-istatwa ta' San Ġużepp li flimkien ma' Statwi oħra meqjuma fil-parroċċa ta' Bormla, inġiebu ġewwa l-parroċċa ta' Ħaż-Żebbuġ biex ikunu 'l bogħod f'każ li tintlaqat il-knisja. Abram Gatt ħadem u ddisinja diversi opri għall- parroċċa ta' Ħaż-Żebbuġ. Wieħed jibda biex isemmi d-disinn tad-damask li jintrama' fil-festa ta' San Filep. B'dan id-disinn, id-damask. jidher aktar eleganti. Iddisinja l-linef li naraw armati fil-Knisja nhar il-festa, kif ukoll il-kwadri tal-Via Sagra u anke t-tron ta' l-Isqof li jiġi armat nhar il-festa. Bla dubju l-aqwa xogħol li ħadem Abram għall- parroċċa ta' Ħaż-Żebbuġ huwa l-famuż tużell ta' fuq l-artal maġġur. Barra li ddisinja dan it-tużell hu ta wkoll direzzjoni mill-aqwa waqt li kien qiegħed jinħadem. Il-ħlas tiegħu għal dan ix-xogħol kien ta' dsatax-il lira li żgur kien ħaqqu ħafna aktar. Dan it-tużell ġie mdendel għall-ewwel darba nhar it-12 ta' Mejju 19222. Meta wieħed jifli eżatt ix-xogħol ta' dan it-tużell u jqabblu mad-disinn oriġinali (dan intwera fuq il-P.B.S. f'Jannar ta' din is-sena fil-programm 'Il-Ħadd mal-Maltin' f'Bormla) jara kemm sar eżatt ix-xogħol ta' l- iskultura meta mqabbel mad-disinn. Hawn wieħed jara l-kapaċità ta' dan l-artist Bormliż. Nispiċċa ngħid li minħabba dan il-famuż tużell, qalb dan id-disinjatur u skultur baqgħet marbuta ma' Ħaż-Żebbuġ u fil-gwerra sab kenn hawhekk.